Future Nostalgia
Future Nostalgia – antrasis anglų ir albanų kilmės atlikėjos Dua Lipa studijinis albumas, išleistas 2020 m. kovo 27 d. Jam pristatyti išleisti šeši singlai: „Don't Start Now“, „Physical“, „Break My Heart“, „Hallucinate“, „Levitating“ ir „Love Again“. Albumas susilaukė didžiulio kritikų pripažinimo ir buvo komerciškai sėkmingas visame pasaulyje. Per pirmąją savaitę Jungtinėje Karalystėje parduota per 34 tūkstančiai kopijų ir jis debiutavo antrojoje albumų reitingo vietoje, o sekančią savaitę užkopė į viršūnę, tapdamas pirmuoju atlikėjos įrašu, pasiekusiu šią viršūnę. „Future Nostalgia“ taip pat pasiekė aukštas daugelio kitų šalių reitingų vietas, tarp jų – ir trečiąją JAV ir pirmąją Lietuvoje. 2021 m. vykusiuose „Grammy“ apdovanojimuose albumas laimėjo apdovanojimą už geriausią vokalinį pop albumą bei buvo nominuotas metų albumo kategorijoje, o daina „Don't Start Now“ nominuota metų dainos, metų įrašo ir geriausio solinio pop atlikimo kategorijose. Tais pačiais metais vykusiuose „Brit Awards“ apdovanojimuose albumas laimėjo apdovanojimą už metų britišką albumą, o daina „Physical“ nominuota metų britiško singlo kategorijoje.